Prisen får Finn Nymann Hovgaard, fordi han er god til at skabe og senere pleje vildvenlig natur på sin 70 hektar store ejendom tæt ved Hornum ved Farsø. - Naturprisudvalget har i sin bedømmelse lagt vægt på, at tiltagene på ejendommen er lavet som permanente tiltag, samtidig med at der tages hensyn til landbrugsdriften på arealerne. De fleste af tiltagene er lavet uden at skele til økonomiske støtteordninger, og denne kompromisløse tilgang til terrænplejen betyder, at der i dag er helt unikke levesteder for områdets vildt, siger formanden for Jægerforbundets Naturprisudvalg, Leif Bach. Da Finn Nymann Hovgaard startede sit naturprojekt fandtes der næsten ingen reel beplantning på ejendommen. Nu er der blandt andet enge og vådområder. Nordjyden har desuden etableret syv hektar skov og et kilometer læhegn på området. Når Finn Nymann Hovgaard ikke passer sin ejendom, er han luftkaptajn i SAS, hvor han har været ansat siden 1989.

Referat:
Finn Nymann Hovgaard fra Hornum er blevet tildelt Jægerforbundets Naturpris på 25.000 kroner.